Ein Gedicht über die unverführte Frau.
				
						Die Freiledige
Ach Gout nej, wos soll ich euch sohn,  die Touni die fond euch ken mon,
se suchte sich moichen schun aus,  doch o jeden setzte se wos aus,
dr Adolf dar wor´r zu krump,  dr Hugo a bössl gor zu tump,
dr Reinhold wor´r zu kleine  und hotte zu stompiche Bejne.

Dr Naz mit senn rutloudschen Koppe,  dar wor a zu frech of dr Schnoppe,
dr Paldus dar wor`r zu groub  und  of enn Uhre toub,
n Emil dan hätt se gemocht,  doch dar hout dou dro ne gedocht,
dar macht of Paraguay fort, mr hout nischt mie vom gehort,

Su blieb se vu Mannern verlossen,  ös tot´r halt kenner ne possen.

Dr Edwart wor´r zu alt,  n Franz hout die Böldung gefahlt,
dr Oswalt dar keppte ban giehn,  dr Ludwigb dar hotte kenn Krien,
dar wor´r zu ruich und stöll,  dr Bortl dar froß zu vill.
dr Kajetan tote sehr schieln,  dr Rutsch oke breichn und spieln.

Dr Gustl wor zu schlajcht gestallt,  dar hotte kej Haus und ou kej Gald.
dr Kunlseffskorl aus´n Broche, dar wusch sich ok ejmoul di Woche,
drunm wor´s n ne zärtlich gesonn,  denn Sauladr wollt se kejs honn.
Su wors för die Touni sehr tumm, se ös zu kenn Monne gekumm.

Se fond wos o jeden und olln,  ös hout´r halt kenner Gefolln.
Dr Ferdinand dar wor´r zu lang,  dr Wulf hotte an olejpschen Gang.
Dr Robert wor´r zu schlau  und a zug jedn durch´n Kakau.
N Hons hout se ou ne gemocht,  dar wor mit dr Mötze gepocht,

Dr Hartl dar tote zu sehr prillen  und Kunibert tote gor lilln.
Aus n Bredl, dr Pawlikovse,  dar hotte jo a Ouge of se,
doch dar wor glei zu intime  und noch dazu wor´a a Biehme.

Jo mit dr Touni wor´s Schlajcht, ös wor´r halt kenner ne rajcht,
a Jedr wor a zu wing,  se wor schun a olbernes Ding.
Dr Heinl tot zostern ban redn,  dr Kunrod wor biese mit jeden,
dr Arnold dar suff wie a Louch,  dr Ernst lief n Weibern anouch.

Dr Gusstl dar wor´r zu miede,  dr Otto wieder zu priede,
dr Fred ane richtsche Knauke  und Johannl oß keine Mauke.
der Mensch, dar de Mauke verschrie, dos wor doch kei Mon ne för sie!

Su ös se ei s Oldr gekumm, sie hout sich kenn Mon ne genumm.

Su vill se ou öm se geworben,  ötz ös se vor Wochen gestorben.